**ОБЩИ УСЛОВИЯ ЗА ПОЛЗВАНЕ НА “ИНТЕРНЕТ БАНКИРАНЕ” НА**

**„БЪЛГАРСКА БАНКА ЗА РАЗВИТИЕ” АД**

Настоящите общи условия уреждат правата и задълженията на „БЪЛГАРСКА БАНКА ЗА РАЗВИТИЕ” АД (наричана по-нататък “Банката”) и Клиента (наричан по-нататък “Потребител”) при ползване на продукта за електронно банково обслужване “ИНТЕРНЕТ БАНКИРАНЕ”

**Чл. 1. Обхват на услугите**

1. Електронното банково обслужване “ИНТЕРНЕТ БАНКИРАНЕ” на Потребителя се извършва посредством предоставения от Банката софтуерен продукт CSoftBankWeb и съгласно указанията за работа с него.

2. “ИНТЕРНЕТ БАНКИРАНЕ” осигурява техническа възможност на Потребителя да предава по електронен път стандартизирана информация, платежни нареждания в български лева и чуждестранна валута, както и да получава стандартизирана информация, извлечения за състоянието и движенията по банковите си сметки, посочени в “Искането за ползване”.

3. Банката има право по всяко време да увеличава или да намалява обхвата на услугите, както и да изключва отделни сметки на Потребителя от “ИНТЕРНЕТ БАНКИРАНЕ”. Банката също така има право да променя техническата процедура за извършване на услугите чрез “ИНТЕРНЕТ БАНКИРАНЕ” в случаите на нововъведения в продукта, законови изменения или съображения за сигурност. За всички промени Банката уведомява Потребителя своевременно.

**Чл. 2. Права за достъп**

1. Потребителят получава от Банката, потребителско име и парола за връзка с Банката.

2. Потребителят заявява издаването на индивидуални потребителски имена и пароли на лицата упълномощени да ползват “ИНТЕРНЕТ БАНКИРАНЕ” от името на

Потребителя.

3. Предаването на стандартизирана информация и платежни нареждания в лева и валута по електронен път се извършва след въвеждането на потребителско име и парола и подписването с обикновен електронен подпис /цифров сертификат/ издаден от Банката или универсален електронен подпис.

4. Получаването на стандартизирана информация и извлечения за състоянието и движенията по банковите си сметки по електронен път се извършва след въвеждането на потребителско име и парола за връзка с Банката.

**Чл. 3. Изпълнение на платежни нареждания**

1. Потребителят дава своето безусловно съгласие и упълномощава Банката при ползване на “ИНТЕРНЕТ БАНКИРАНЕ” последната да въвежда постъпилите по електронен път съобщения за съответните платежни нареждания в платежните системи, съгласно изискванията на Наредба №3 на БНБ за условията и реда за изпълнение на платежни операции и за използване на платежни инструменти, от името и за сметка на Потребителя в съответствие с данните, които Банката получава по електронен път чрез софтуера, предоставен на Потребителя.

2. Пълномощното по чл. 3, т. 1 е валидно за времето за ползване на “ИНТЕРНЕТ БАНКИРАНЕ” от Потребителя. С прекратяване на ползването на “ИНТЕРНЕТ БАНКИРАНЕ”, то се смята за оттеглено. Пълномощното се смята за оттеглено и с блокиране на достъпа до “ИНТЕРНЕТ БАНКИРАНЕ”, извършено в съответствие с условията на чл. 4, до последващо отблокиране на достъпа.

3. При електронното банково обслужване формата за отправяне на изявление от Потребителя до Банката за извършване на превод е електронно нареждане чрез “ИНТЕРНЕТ БАНКИРАНЕ”. Съдържанието и времето на изпращане на изявленията от Потребителя до Банката се установява чрез дневен журнал на Банката от “ИНТЕРНЕТ БАНКИРАНЕ”.

4. Когато Банката получи от Потребителя нареждане за извършване на плащане, тя го изпълнява освен ако:

- не е въведено в съответствие със стандартите на платежните системи;

- няма достатъчно средства по сметката на Потребителя;

- няма представени в Банката необходимите документи, съгласно действащото законодателство ( в случаите, когато платежното нареждане е в чуждестранна валута ).

5. Получените платежни нареждания от Потребителя се обработват в обичайния за Банката срок: получените нареждания по определения в Тарифата на Банката краен срок, се изпълняват с вальор по сметката на Потребителя – същия банков работен ден; получените нареждания след посочения в Тарифата краен срок се изпълняват с вальор по сметката на Потребителя – следващия банков работен ден.

6. В случай, че платежното нареждане не може да бъде изпълнено, Банката своевременно ще уведоми за това Потребителя – в писмена форма или по телефона.

**Чл. 4. Блокиране на правото за достъп**

1. Блокирането на правото за достъп в “ИНТЕРНЕТ БАНКИРАНЕ” се осъществява автоматично след извършването на три последователни въвеждания на неправилна парола / идентификационен код за връзка с Банката.

2. Потребителят има право да нареди блокирането на правото за достъп в “ИНТЕРНЕТ БАНКИРАНЕ” чрез писмено нареждане, по всяко време, без да е длъжен да посочва определена причина.

3. В случай на разгласяване на паролите или когато Потребителят има основания за подозрения, че същите са станали достояние на неупълномощено лице, Потребителят е длъжен незабавно да информира Банката по телефона, след което и в писмена форма, за блокиране на достъпа в “ИНТЕРНЕТ БАНКИРАНЕ”.

**Чл. 5. Задължения и отговорности**

1. Потребителят е длъжен да съхранява предоставените му от Банката потребителско име и парола и цифров сертификат на сигурно място, обезопасено срещу кражба или повреда, както и да вземе всички необходими мерки за запазване в тайна на горните с цел предотвратяване на достъпа на неупълномощени лица до “ИНТЕРНЕТ БАНКИРАНЕ”.

2. Потребителят носи отговорност да осигури въвеждането и оторизирането на платежните нареждания да се извършва само от упълномощени за това лица.

3. Данните, получавани от Банката по електронен път се смятат винаги за валидни изявления на Потребителя, като рискът от това данните да не са изпратени от

Потребителя, да не съответстват на истинската му воля или да не са пълни и / или верни се носи от Потребителя, като Банката не отговаря за вреди или пропуснати ползи.

4. Банката не носи отговорност за забавяне на нареждане за плащане поради грешки в платежните нареждания или в случаите на чл. 3, т. 4, както и за каквито и да е вреди или пропуснати ползи, възникнали в резултат на такова забавяне или неизпълнение на платежните нареждания.

5. Банката не носи отговорност за вреди и пропуснати ползи, в резултат на или във връзка с неточности или грешки при предаването на информацията, технически дефекти, смущения по линията, намеси чрез уреди на пощите или частни радиостанции, както и поради технически проблеми, освен в случаите, когато вредите са настъпили поради груба небрежност от страна на Банката.

6. Потребителят отбелязва изрично в определеното за това поле дали нареденото от него плащане е предвидено за изплащане на трудови възнаграждения, вкл. авансови такива, или не. Банката не носи отговорност за получени чрез “ИНТЕРНЕТ БАНКИРАНЕ” и автоматично обработени платежни нареждания, предназначени за изплащане на трудови възнаграждения, вкл. авансови такива, ако Потребителят е пропуснал да укаже основанието за нареждането.

Когато Потребителят изрично е посочил, че представеното платежно нареждане е за изплащане на трудови възнаграждения, вкл. авансови такива, Банката не изпълнява нареждането до представяне на платежно нареждане за прехвърляне на осигурителни вноски и декларация от осигурителя по образец, съгласно чл. 7 ал. 8 от Кодекса за задължителното обществено осигуряване.

**Чл. 6. Ползване и поддръжка на софтуерния продукт**

1. Потребителят няма право да предоставя ползването на софтуерния продукт на трети лица. Потребителят се задължава да съблюдава спазването на това изискване и от страна на лицата, упълномощени да ползват софтуерния продукт от негово име.

2. Всякакви допълнителни ограничения или разширяване на правата на Потребителя за ползване на софтуерния продукт се извършват единствено с писмено съгласие на

Банката.

3. Потребителят няма право да копира и/или променя софтуерния продукт или части от него, както и да го модифицира по какъвто и да е начин, а така също и да елиминира защитата му.

**Чл. 7. Прекратяване на ползването на “ИНТЕРНЕТ БАНКИРАНЕ”**

1. Всяка от страните може да прекрати ползването на “ИНТЕРНЕТ БАНКИРАНЕ” с 30 дневно писмено предизвестие, отправено до другата страна, при условие, че няма неуредени задължения.

2. Ползването на “ИНТЕРНЕТ БАНКИРАНЕ” може да бъде прекратено едностранно от Банката в следните случаи:

- в случай на неизпълнение на задълженията по настоящите Общи условия от страна на Потребителя;

- започване на процедури по несъстоятелност или ликвидация на някоя от страните или неплащане на сумите по чл. 8, т.1 от Общите условия.

**Чл. 8. Други условия**

1. За ползването на “ИНТЕРНЕТ БАНКИРАНЕ” Потребителят заплаща такси и комисионни, съгласно Тарифата на Банката.

2. Общите условия на “ИНТЕРНЕТ БАНКИРАНЕ” остават в сила до окончателното уреждане на задълженията на страните една към друга.

3. За неуредени с настоящите Общи условия въпроси се прилагат разпоредбите на българското законодателство, както и Вътрешните правила за работа на Банката.

4. Банката не носи отговорност за каквито и да било последици, възникнали от неправомерно и некомпетентно използване на “ИНТЕРНЕТ БАНКИРАНЕ”.

5. Банката си запазва правото да променя настоящите Общи условия, като уведомява потребителя за настъпващите промени своевременно.